Labrīt, godātie kolēģi! Sāksim 25. oktobra pirmo attālināto Saeimas ārkārtas sēdi. Darba kārtībā – Saeimas deputāta pilnvaru apstiprināšana. Lēmuma projekts “Par Kārļa Šadurska 13. Saeimas deputāta pilnvaru apstiprināšanu”. Mandātu, ētikas un iesniegumu komisijas vārdā – deputāts Ainars Latkovskis.
Labrīt, kolēģi! Saeimas Mandātu, ētikas un iesniegumu komisija šā gada 19. oktobrī saņēma 13. Saeimas deputāta Ojāra Ērika Kalniņa nāvi apliecinošus dokumentus. Saskaņā ar Centrālās vēlēšanu komisijas informāciju nākamais deputāta amata kandidāts no politiskās partijas “Jaunā Vienotība” Rīgas vēlēšanu apgabala saraksta ir Kārlis Šadurskis, kurš ir piekritis uzņemties 13. Saeimas deputāta amata pienākumus, kā arī apliecinājis to, ka uz viņu neattiecas Saeimas vēlēšanu likumā un citos normatīvajos aktos noteiktie deputāta amata ieņemšanas ierobežojumi. Komisija šā gada 19. oktobra sēdē vienbalsīgi atbalstīja 13. Saeimas deputāta pilnvaru apstiprināšanu Kārlim Šadurskim. Aicinām atbalstīt sagatavoto lēmuma projektu.
Paldies. Aicinu Kārli Šadurski dot svinīgo solījumu.
Es, Kārlis Šadurskis, uzņemoties Saeimas deputāta amata pienākumus, Latvijas tautas priekšā zvēru būt uzticīgs Latvijai, stiprināt tās suverenitāti un latviešu valodu kā vienīgo valsts valodu, aizstāvēt Latviju kā neatkarīgu un demokrātisku valsti, savus pienākumus pildīt godprātīgi un pēc labākās apziņas. Es apņemos ievērot Latvijas Satversmi un likumus.
Paldies. Lūdzu parakstīt zvērestu. Paldies. Lūdzu zvanu! Balsosim par lēmuma projektu “Par Kārļa Šadurska 13. Saeimas deputāta pilnvaru apstiprināšanu”! Lūdzu, balsosim! Par - 79, pret - 2, atturas - nav. Lēmums pieņemts. Apsveicu 13. Saeimas deputātu Kārli Šadurski! Godātie kolēģi! Sēdes darba kārtību esam izskatījuši. Laiks paziņojumam. Atgādinu, ka 25. oktobra otro attālināto ārkārtas sēdi mēs sāksim pulksten 10.00 un plānojam stundu ilgu pārtraukumu no pulksten 11.30 līdz 12.30. Vēl deputātu reģistrācija. Reģistrācija noslēgusies. Sēdi slēdzu.